“Nasdaq ฟิวเจอร์” ร่วงกว่า 350 จุด หลัง “เฟซบุ๊ก” แจ้งงบต่ำคาด กดดันหุ้นทรุด 22%
ดัชนี “Nasdaq ฟิวเจอร์” ร่วงกว่า 350 จุด หลัง "เฟซบุ๊ก" แจ้งงบต่ำคาด-ยอดผู้ใช้งานลดลง กดดันหุ้นทรุด 22% และฉุดหุ้นบริษัทเทคโนโลยีด้านการสื่อสารรายอื่นๆ ร่วงลงในช่วงเช้านี้ด้วย
ดัชนี “Nasdaq ฟิวเจอร์” ร่วงกว่า 350 จุด หลัง "เฟซบุ๊ก" แจ้งงบต่ำคาด-ยอดผู้ใช้งานลดลง กดดันหุ้นทรุด 22% และฉุดหุ้นบริษัทเทคโนโลยีด้านการสื่อสารรายอื่นๆ ร่วงลงในช่วงเช้านี้ด้วย
3 ก.พ. 2565

ผู้สื่อข่าวรายงานว่า ดัชนี Nasdaq ฟิวเจอร์ทรุดตัวลงกว่า 300 จุด หรือกว่า 2% ในช่วงเช้านี้ตามเวลาไทย หลังจากบริษัทเฟซบุ๊กเปิดเผยกำไรและยอดผู้ใช้งานลดลงในไตรมาส 4/2564 ซึ่งได้ฉุดหุ้นบริษัทเทคโนโลยีด้านการสื่อสารรายอื่น ๆ ดิ่งลงด้วย
โดย ณ เวลา 09:19  น.ตามเวลาไทย ดัชนี Nasdaq ฟิวเจอร์ ร่วงลง 350.00 จุด หรือ -2.32% แตะที่ 14,763. 00 จุด
ด้านราคาหุ้นเฟซบุ๊ก (เมตา แพลตฟอร์มส์) ดิ่งลง 22.79% ในการซื้อขายนอกเวลาทำการที่ตลาดหุ้นนิวยอร์กช่วงเช้านี้ตามเวลาไทย หลังบริษัทเปิดเผยกำไรต่อหุ้นในไตรมาส 4/2564 ที่ระดับ 3.67 ดอลลาร์ ต่ำกว่าที่นักวิเคราะห์ของ Refinitiv คาดการณ์ว่าจะอยู่ที่ 3.84 ดอลลาร์
ส่วนยอดผู้ใช้งานรายวันของเฟซบุ๊กลดลงมาอยู่ที่ 1.93 ล้านราย ต่ำกว่าที่นักวิเคราะห์คาดการณ์ไว้ที่ 1.95 ล้านราย โดยนับเป็นครั้งแรกที่ยอดผู้ใช้งานรายวันปรับตัวลง
นอกจากนี้ เฟซบุ๊กคาดการณ์ว่า รายได้ในไตรมาส 1 ปีนี้จะอยู่ที่ 2.7 – 2.9 หมื่นล้านดอลลาร์ ซึ่งต่ำกว่าที่นักวิเคราะห์ของ Refinitiv คาดการณ์ไว้ที่ 3.015 หมื่นล้านดอลลาร์ ซึ่งหมายความว่า อัตราการเติบโตของรายได้ของเฟซบุ๊กในไตรมาสดังกล่าวจะอยู่ที่ 3% – 11% ซึ่งต่ำกว่าที่นักวิเคราะห์คาดการณ์ไว้ที่ 15%
โดยผลประกอบการที่อ่อนแอของเฟซบุ๊กได้ฉุดหุ้นบริษัทเทคโนโลยีด้านการสื่อสารรายอื่น ๆ ร่วงลงในช่วงเช้านี้ด้วย ซึ่งรวมถึงหุ้นสแนป, ทวิตเตอร์ และสปอติฟาย
 
ขณะที่ราคาหุ้นเฟซบุ๊ก (เมตา แพลตฟอร์มส์) ดิ่งลงรุนแรงถึง 22.79% ในการซื้อขายนอกเวลาทำการที่ตลาดหุ้นนิวยอร์กช่วงเช้านี้ตามเวลาไทย หลังจากบริษัทเปิดเผยผลกำไรที่ต่ำกว่าคาดและจำนวนผู้ใช้งานที่ชะลอตัวลง นอกจากนี้ เฟซบุ๊กยังเปิดเผยตัวเลขคาดการณ์ผลประกอบการที่อ่อนแอลงด้วย
ขณะที่แถลงการณ์ของเฟซบุ๊กระบุว่า ผลประกอบการของบริษัทได้รับผลกระทบจากหลายปัจจัยด้วยกัน ซึ่งรวมถึงปัญหาห่วงโซ่อุปทาน และการที่บริษัทแอปเปิล อิงค์ เปลี่ยนแปลงนโยบายความเป็นส่วนตัวด้วยการอัปเดตระบบปฏิบัติการบน iPhone เป็น iOS 14.5 ซึ่งส่งผลกระทบต่อรายได้ด้านโฆษณาของเฟซบุ๊ก
ทั้งนี้ แอปเปิลเปิดตัวซอฟต์แวร์ iOS 14.5 เมื่อปีที่แล้ว โดยกำหนดให้ผู้ใช้งานต้องให้ความยินยอมก่อนที่แอปพลิเคชันต่าง ๆ จะสามารถติดตามข้อมูลของผู้ใช้งานในบริการและเว็บไซต์อื่น ๆ เพื่อเป้าหมายด้านการโฆษณา
โดยเฟซบุ๊กและบริษัทอื่น ๆ ที่ต้องพึ่งพาการโฆษณาบนแพลตฟอร์มดิจิทัลต่างก็กังวลว่า อาจมีผู้ใช้งานจำนวนมากที่ไม่อนุญาตให้ติดตามข้อมูล ซึ่งจะส่งผลกระทบต่อรายได้ด้านโฆษณาของแอปพลิเคชันเหล่านี้